Document ID: 31998D0100

31998D0100
L 023/34
JURNALUL OFÍCIAL AL UNIUNII EUROPENE
DECIZIA COMISIEI
din 22 ianuarie 1998
privind publicarea trimiterii la standardul EN 692 „Prese mecanice - Securitate” în conformitate cu Directiva 89/392/CEE a Consiliului
(Text cu relevanță pentru SEE)
(98/100/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/392/CEE a Consiliului din 14 iunie 1989 de apropiere a legislațiilor statelor membre referitoare la mașini (1), astfel cum a fost modificată ultima dată prin Directiva 93/68/CEE (2), în special articolul 6 alineatul (1),
având în vedere avizul comitetului instituit prin Directiva 83/189/CEE a Consiliului (3), astfel cum a fost modificată ultima dată prin Decizia 96/139/CE a Comisiei (4),
întrucât articolul 2 din Directiva 89/392/CEE prevede că mașinile nu pot fi introduse pe piață și date în folosință decât în cazul în care nu pun în pericol securitatea și sănătatea persoanelor și, după caz, a animalelor domestice sau a bunurilor, atunci când sunt instalate și întreținute în mod corespunzător și utilizate în conformitate cu destinația lor;
întrucât mașinile sunt prezumate conforme din punct de vedere al cerințelor esențiale de securitate și de sănătate precizate la articolul 3 din Directiva 89/392/CEE, dacă sunt conforme cu standardele armonizate ale căror referințe au fost publicate în Jurnalul Oficial al Comunităților Europene;
întrucât statele membre sunt obligate să publice referințele standardelor naționale care transpun standardele armonizate;
întrucât Franța a estimat că standardul EN 692 „Prese mecanice - Securitate” nu respectă în întregime cerințele esențiale menționate anterior;
întrucât Comisia, în urma examinării informațiilor comunicate de Franța recunoaște existența unor lacune în standardul menționat în ceea ce privește presele cu ambreiaj de siguranță, lacune ce ar putea conduce la pericole grave pentru utilizatori;
întrucât este necesar să se precizeze părțile din acest standard care se referă la protectori și dispozitivele de protecție ce comandă punerea în funcțiune, precum și cele referitoare la utilizarea de unelte închise ca mijloace de protecție; întrucât, în consecință, trebuie să se acorde cât mai repede Comitetului European pentru Standardizare (CEN) un mandat de standardizare pentru a modifica acest standard;
întrucât, până la modificarea standardului, este necesar să se țină cont din motive de eficacitate de lacunele constatate, care totuși nu afectează presele cu ambreiaj cu frecare tratate în același standard;
întrucât, în consecință, este necesar să se publice standardul EN 692 însoțit de o avertizare corespunzătoare,
ADOPTĂ PREZENTA DECIZIE:
Articolul 1
Publicarea în Jurnalului Oficial al Comunităților Europene, în conformitate cu articolul 5 alineatul (2) din Directiva 89/392/CEE a următorului standard european armonizat: EN 692 „Prese mecanice - Securitate” adoptat de Comitetul European pentru Standardizare (CEN) la data de 16 martie 1996, este însoțită de următoarea avertizare:
„Prezenta publicație nu se referă la:
presele cu ambreiaj de siguranță la care se face trimitere în standardul EN 692, alineatele (5.2.3), (5.3.2), (5.4.6) și (5.5.2), din tabelele 2, 3, 4 și 5 și în anexele A și B1,
pentru care nu se face nici o prezumție de conformitate cu dispozițiile din Directiva 89/392/CEE.”
Articolul 2
În cazul în care statele membre, în aplicarea articolului 5 alineatul (2) din Directiva 89/392/CEE, publică referința standardului național de transpunere a standardului armonizat EN 692, ele vor însoți publicarea de o avertizare identică cu cea prevăzută la articolul 1.
Articolul 3
Prezenta decizie se adresează statelor membre.
Adoptată la Bruxelles, 22 ianuarie 1998.

Labels: 3
7
1